LIETUVOS RESPUBLIKOS ŽEMĖS ŪKIO MINISTRAS

ĮSAKYMAS

DĖL ŽEMĖS ŪKIO MINISTRO 2023 M. GRUODŽIO 28 D. ĮSAKYMO NR. 3D-906 „DĖL NACIONALINIO MAISTO IR VETERINARIJOS RIZIKOS VERTINIMO INSTITUTO NUOSTATŲ PATVIRTINIMO“ PAKEITIMO

2024 m. rugpjūčio 27 d. Nr. 3D-611

Vilnius

P a k e i č i u Nacionalinio maisto ir veterinarijos rizikos vertinimo instituto nuostatus, patvirtintus Lietuvos Respublikos žemės ūkio ministro 2023 m. gruodžio 28 d. įsakymu Nr. 3D-906 „Dėl Nacionalinio maisto ir veterinarijos rizikos vertinimo instituto nuostatų patvirtinimo“:

1.1. Pakeičiu 2 punktą ir jį išdėstau taip:

„2. Institutas yra biudžetinė įstaiga, kurios juridinio asmens kodas Juridinių asmenų registre 190781293, turinti sąskaitą banke, antspaudą su savo pavadinimu, savo simboliką. Instituto buveinės adresas – J. Kairiūkščio g. 10, 08411 Vilnius, Lietuvos Respublika.“

1.2.	Pakeičiu 3 punktą ir jį išdėstau taip:

„3. Institutas yra finansuojamas iš Lietuvos Respublikos valstybės biudžeto ir kitų valstybės lėšų. Institutas gali būti finansuojamas ir iš kitų Lietuvos Respublikos teisės aktų nustatyta tvarka teisėtai gautų lėšų.“

1.3.	Pakeičiu 5 punktą ir jį išdėstau taip:

„5. Instituto vieši pranešimai ir kita informacija skelbiami Instituto interneto svetainėje (https://nmvrvi.lrv.lt/lt/). Teisės aktų nustatytais atvejais Instituto vieši pranešimai skelbiami ir kitose visuomenės informavimo priemonėse.“

1.4. Papildau 10.161 papunkčiu:

„10.161. organizuoja testus dėl kompetencijos atlikti trichinelių lervų tyrimus patikrinimo ir išduoda Veterinarijos gydytojo kompetencijos atlikti trichinelių lervų tyrimus patikrinimo pažymas;“.

1.5. Pakeičiu 13 punktą ir jį išdėstau taip:

„13. Instituto veikla organizuojama vadovaujantis Vyriausybės patvirtinta Strateginio valdymo metodika ir žemės ūkio ministro tvirtinamu žemės ūkio ministrui pavestų valdymo sričių strateginiu veiklos planu ir su Žemės ūkio ministerija suderintu metiniu veiklos planu, kurį tvirtina Instituto direktorius. Instituto metinis veiklos planas skelbiamas Instituto interneto svetainėje. Instituto metinio veiklos plano įgyvendinimo rezultatų stebėsena atliekama teisės aktų nustatyta tvarka.“

1.6. Pakeičiu 14 punktą ir jį išdėstau taip:

„14. Instituto struktūrą tvirtina Instituto direktorius.“

1.7. Pakeičiu 16 punktą ir jį išdėstau taip:

„16. Instituto direktorius yra asmeniškai atsakingas už Instituto veiklos organizavimą. Laikinai nesant Instituto direktoriaus, jo funkcijas atlieka Instituto direktoriaus pavaduotojas; jei pavaduotojai yra keli – žemės ūkio ministro įsakymu paskirtas Instituto direktoriaus pavaduotojas, jų nesant – kitas žemės ūkio ministro įsakymu paskirtas Instituto struktūrinio padalinio vadovas ar kitas valstybės tarnautojas. Instituto direktoriaus funkcijas atliekantis asmuo yra tiesiogiai pavaldus ir atsako už tikslų įgyvendinimą žemės ūkio ministrui.“

1.8. Pripažįstu netekusiu galios 20 punktą.

1.9. Papildau nauju V skyriumi:

„V SKYRIUS

STEBĖTOJŲ TARYBA

20. Žemės ūkio ministerijos sprendimu Institute 4 metų laikotarpiui sudaromas Instituto priežiūros organas – stebėtojų taryba, susidedantis iš 5 stebėtojų tarybos narių (2 nepriklausomų stebėtojų tarybos narių, 1 Instituto darbuotojų atstovo, 2 Žemės ūkio ministerijos atstovų). Stebėtojų tarybos narius skiria ir atšaukia žemės ūkio ministras.

21. Stebėtojų tarybos darbui vadovauja stebėtojų tarybos pirmininkas, kurį iš savo narių renka stebėtojų taryba. Stebėtojų tarybos pirmininku negali būti Žemės ūkio ministerijos atstovas.

22. Stebėtojų tarybos nariu gali būti Biudžetinių įstaigų įstatyme nurodyti asmenys, atitinkantys šio įstatymo ir Biudžetinės įstaigos stebėtojų tarybos narių atrankos organizavimo ir vykdymo tvarkos aprašo, patvirtinto Lietuvos Respublikos Vyriausybės 2024 m. birželio 26 d. nutarimu Nr. 541 „Dėl Lietuvos Respublikos biudžetinių įstaigų įstatymo įgyvendinimo“ (toliau – Atrankos aprašas), nustatytus reikalavimus. Bendrieji reikalavimai visiems stebėtojų tarybos nariams ir nepriklausomumo reikalavimai nepriklausomiems stebėtojų tarybos nariams nustatyti Biudžetinių įstaigų įstatyme. Specialiuosius reikalavimus stebėtojų tarybos nariams nustato žemės ūkio ministras.

23. Stebėtojų tarybos sudarymo, jos narių skyrimo ir atšaukimo tvarka, reikalavimai stebėtojų tarybos nariams, stebėtojų tarybos kompetencija, jos sprendimų priėmimo tvarka nesiskiria nuo tos, kuri nustatyta Biudžetinių įstaigų įstatyme ir Atrankos apraše.

24. Už veiklą stebėtojų taryboje jos nariams atlyginama iš Žemės ūkio ministerijos darbuotojų darbo užmokesčio fondo. Konkrečius stebėtojų tarybos narių mėnesinio atlygio dydžius nustato žemės ūkio ministras, atsižvelgdamas į stebėtojų tarybos posėdžių skaičių. Stebėtojų tarybos nariui išmokama suma per mėnesį negali būti mažesnė kaip 5 procentai ir didesnė kaip 10 procentų paskutinių 3 kalendorinių mėnesių Instituto vadovo vidutinio mėnesinio darbo užmokesčio. Stebėtojų tarybos pirmininkui išmokama suma per mėnesį negali būti mažesnė kaip 7 procentai ir didesnė kaip 14 procentų paskutinių 3 kalendorinių mėnesių Instituto vadovo vidutinio mėnesinio darbo užmokesčio. Stebėtųjų tarybos nariams, kurie yra Žemės ūkio ministerijos atstovai ar Instituto darbuotojų atstovai, jų tarnybos ar darbo metu atliekant stebėtojų tarybos nario pareigas yra garantuojamas Žemės ūkio ministerijoje ar Institute gaunamas darbo užmokestis, papildomai išmokant stebėtojų tarybos nario atlygį. Atlygis stebėtojų tarybos nariams išmokamas Atlygio biudžetinės įstaigos stebėtojų tarybos nariams mokėjimo tvarkos apraše, patvirtintame Lietuvos Respublikos Vyriausybės 2024 m. birželio 26 d. nutarimu Nr. 541 „Dėl Lietuvos Respublikos biudžetinių įstaigų įstatymo įgyvendinimo“, nustatyta tvarka.

25. Stebėtojų tarybos veiklą reglamentuoja stebėtojų tarybos patvirtintas darbo reglamentas.

26. Savo veikloje stebėtojų tarybos vadovaujasi Lietuvos Respublikos įstatymais, Lietuvos Respublikos Vyriausybės nutarimais, šiais nuostatais, stebėtojų tarybos darbo reglamentu, žemės ūkio ministro įsakymais ir kitais teisės aktais.“

1.10. Buvusį V skyrių laikau VI skyriumi.

1.11. Buvusį 21 punktą laikau 27 punktu.

2. Į g a l i o j u Nacionalinio maisto ir veterinarijos rizikos vertinimo instituto direktorių Egidijų Pumputį atlikti visus Lietuvos Respublikos teisės aktuose nustatytus veiksmus, susijusius su šiuo įsakymu pakeistų Nacionalinio maisto ir veterinarijos rizikos vertinimo instituto nuostatų įregistravimu Juridinių asmenų registre.

3. Į p a r e i g o j u Nacionalinio maisto ir veterinarijos rizikos vertinimo instituto direktorių Egidijų Pumputį užtikrinti, kad šiuo įsakymu pakeisti Nacionalinio maisto ir veterinarijos rizikos vertinimo instituto nuostatai būtų įregistruoti Juridinių asmenų registre Lietuvos Respublikos teisės aktų nustatyta tvarka.

4. N u s t a t a u, kad šis įsakymas, išskyrus įsakymo 2 ir 3 punktus, įsigalioja 2024 m. rugsėjo 5 d.

Žemės ūkio ministras	Kazys Starkevičius